Foto’s: Solidariteit stel nuwe Sol-Tech-fasiliteite van miljoene rande bekendFoto: Reint Dykema Die nuwe geboue en toerusting maak van Sol-Tech nou een van die bes toegeruste tegniese kolleges in Suid-Afrika. Dr. Theuns Eloff, voormalige visekanselier van die Noordwes-Universiteit, het as spreker opgetree en gesê internasionale navorsing bewys dat Solidariteit op die regte pad is om opleiding in Afrikaans te verskaf. Dr. Eloff het voorts gesê hy is beïndruk met die aantal studente wat Sol-Tech, die enigste tegniese kollege in Suid-Afrika met Afrikaans as voertaal, oplei. Sol-Tech, met sowat 1 000 voornemende ambagslui in sy opleidingspyplyn, is nie net een van die grootste tegniese kolleges in Suid-Afrika nie, maar met sy 96%-slaagsyfer boonop een van die beste. Solidariteit het oor die afgelope aantal jare reeds sowat R34 miljoen in die aankoop van toerusting vir Sol-Tech belê. Die nuwe fasiliteite van Sol-Tech is een deel van ŉ R400 miljoen-opleidingsprojek van Solidariteit. “Ons glo opleiding is een van die beste maniere om werknemers in Suid-Afrika – en oral ter wêreld – te beskerm. Vakbonde se nuwe rol in die inligtingsera is om hul lede en hul lede se kinders met kennis toe te rus,” het Flip Buys, voorsitter van die Solidariteit Beweging gesê.